LT Europos Sąjungos oficialusis leidinys C 140/20

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 140/11

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„CAMEMBERT DE NORMANDIE“

EB Nr.: FR-PDO-0217-01049-12.10.2012

SGN ( ) SKVN ( X )

1. Keičiamos produkto specifikacijos dalys

—  Produkto pavadinimas — ☒ Produkto aprašymas — ☒ Geografinė vietovė — ☒ Kilmės įrodymas — ☒ Gamybos būdas — ☒ Ryšys su geografine vietove — ☒ Ženklinimas etiketėmis — ☒ Nacionaliniai reikalavimai —  Kita (patikslinti)

2. Pakeitimo (-ų) pobūdis

—  Bendrojo dokumento arba santraukos pakeitimas — ☒ Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas —  Specifikacijos pakeitimas, dėl kurio paskelbto bendrojo dokumento keisti nereikia (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai)

Toliau pateiktais pakeitimais siekiama glaudžiau susieti produkto ypatybes ir kokybę su jo geografine kilme ir apsaugoti SKVN „Camembert de Normandie“ gerą vardą.

Produkto aprašymas

2 punkte („Produkto aprašymas“) iš naujo patvirtinama, kad „Camembert de Normandie“ gaminamas iš žalio pieno. Taip pat patikslinama informacija apie svorį (grynasis svoris pakuotėje) ir produkto organoleptines savybes.

Geografinė vietovė

Iš dalies pakeista „Camembert de Normandie“ geografinė vietovė dabar apima 1 557 komunas (iš ankstesnės geografinės vietovės buvo pašalintos 1 678 komunos). Geografinė vietovė sumažinta, nes siekta sutvirtinti „Camembert de Normandie“ nuorodos ir Normandijos ganyklų sistemų, kilmės vietos nuorodos centro apibrėžimo ir jam būdingų savybių (gamtinės aplinkos ir (arba) tradicijų) ryšį. Be to, šis vietovės sumažinimas yra susijęs su gamybos sąlygų peržiūra, pagal kurią sustiprinamas teritorijos ryšys su reikalavimu iš dalies naudoti Normandijos veislės karvių pieną ir tuo, kad šios karvės didžiąją laiko dalį turi praleisti ganyklose. Dabar iš dalies pakeistą geografinę vietovę sudarančios komunos visiškai atitinka naująsias specifikacijose nurodytas gamybos sąlygas.

Kilmės įrodymas

1 pastraipos pakeitimai yra susiję su nacionalinių teisės aktų pokyčiais. Konkrečiai yra numatytas ekonominės veiklos vykdytojų tinkamumo vertinimas, kuriuo nustatomas jų gebėjimas atitikti kilmės nuorodos, kurią jie naudoja, specifikacijose nurodytus reikalavimus.

Įvedama sanitariniams įrenginiams taikoma deklaracija.

Nuostata, susijusi su deklaracijomis, reikalingomis tam, kad būtų žinomas ir kontroliuojamas pagaminto produkto kiekis, leidžia gamintojui grupei surinkti duomenis, reikalingus geram „Camembert de Normandie“ kilmės vietos nuorodos žinojimui ir kontrolei.

Papildytos pastraipos dėl registrų ir produkto kontrolės.

Gamybos būdas

Specifikacijose patikslinama nemažai gamybos metodo punktų, norint kuo geriau aprašyti tradicines pieno gamybos ir sūrio perdirbimo sąlygas, prisidedančias prie „Camembert de Normandie“ sūrio savybių ir gero jo vardo.

Pieno gamybos sąlygos

Normandijoje daugiausia auginama Normandijos veislės karvių, todėl „Camembert de Normandie“ sūris iš dalies gaminamas iš šios veislės karvių pieno. Nuo 2017 m. gegužės 1 d. šios Normandijos veislės karvės turės sudaryti ne mažiau kaip 50 % kiekvieno ūkio melžiamų karvių bandos. Veislė bus nustatoma patikrinus galvijų pase (56 × 56) nurodytą veislės kodą.

Siekiant užtikrinti, kad karvės didžiąją laiko dalį praleistų ganyklose, patikslintos meldžiamų karvių mitybos sąlygos. Karvės ganyklose turi praleisti bent 6 mėn. per metus. Vienai melžiamai karvei ūkyje turi tekti bent po 0,33 ha ganyklų ploto, iš kurio bent 0,25 ha pasiekiama iš melžimo vietų, taip pat 2 ha pievų vienam kukurūzų siloso, naudojamo bandos gyvulių pašarams, gamybai skirtam hektarui.

Siekiant pabrėžti ryšį su vietove, 80 % karvių pašaro, išreikšto sausąja medžiaga, sudaro ūkyje paruošti pašarai. Pasibaigus ganymo laikotarpiui, melžiamos karvės kasdien gauna šieno. Pašarų papildų kiekis per kalendorinius metus neturi viršyti 1 800 kg vienai karvei. Specifikacijoje nurodyti leidžiami pašarai ir maisto papildai.

Taip pat nurodomas gamybai naudojamo pieno pobūdis. Tai karvės pienas, kurio riebumas standartizuojamas nugriebiant dalį pieno, sumaišytas su nenugriebtu pienu. Taip pat galima nugriebti grietinę, susidariusią ant pieno paviršiaus. Nuo anksčiausio melžimo laiko iki brandinimo pradžios pienas negali būti laikomas ilgiau kaip 72 val. Specifikacijose patikslinamos techninės pieno brandinimo sąlygos ir žalio pieno apdirbimo linijų techninės bei jų atsekamumo sąlygos.

Sūrio gamybos sąlygos

Siekiant geriau aprašyti produkto gavybos būdą, patikslinamos šliužo fermento pridėjimo, rūgpienio padalijimo, liejimo į formas ir nuvarvinimo sąlygos. Rūgpienio dėjimo į formas kartų skaičius padidintas nuo 4 iki 5.

Bendruosiuose teisės aktuose buvo nustatytas apdorojimo būdų ir priedų naudojimas sūrių gamyboje.

Tačiau pastebėta, kad kai kurios naujosios technologijos, susijusios su tokiais apdorojimo būdais kaip mikrofiltravimas, dalinis pieno sutirštinimas, arba su tokiais priedais kaip brandinimo fermentai, gali turėti poveikio kilmės vietos nuoroda žymimų sūrių savybėms. Pavyzdžiui, kai kurie fermentiniai priedai yra nesuderinami su SKVN žymimos produkcijos esminių savybių išsaugojimu.

Todėl kiekvienos SKVN specifikacijose būtina patikslinti šiuo metu taikomą pieno apdorojimo, į pieną dedamų ir sūrio gamyboje naudojamų priedų praktiką, siekiant, kad nauja, teisės aktuose nenustatyta praktika nepadarytų žalos SKVN žymimų sūrių savybėms.

Pienas brandinamas talpoje, kurios tūris ne didesnis kaip 330 l, tai sudaro sąlygas sūrio formavimo galimybes atitinkančio pieno kiekio koaguliacijai. Specifikacijose patikslinamos šliužo fermento dėjimo sąlygos (aukščiausia temperatūra ir didžiausias kiekis).

Prieš dedamas į formą rūgpienis gali būti negiliai vertikaliai įpjaunamas specialiu peiliu. Talpoje šį prietaisą naudoti leidžiama ne daugiau kaip du kartus.

Sūriai formuojami iš karto po įpjovimo. Serumą nupilti draudžiama. Rūgpienis iš talpos semiamas automatiniais įtaisais su specialiomis formavimo galvutėmis arba rankomis, prie rankenos pritvirtintais pusrutulio formos samčiais.

Rūgpienis pasemiamas, o po to sudedamas į formas per 5 kartus, kas kartą padarius ne trumpesnę kaip 40 min. pertrauką. Jis nuvarva savaime, formose išbuvęs ne trumpiau kaip 18 val. po to, kai buvo įdėta pirmoji rūgpienio dalis.

Tradicinei gamybai yra būdingas rankinis sūrio formavimas ir nuvarvinimas, kuris vyksta atskirose nejudančiose formose, sustatytose ant stalo su specialiu tinkleliu.

Nuo 2017 m. gegužės 1 d. sūriai bus apverčiami tik vieną kartą. Sūrius apvertus, ant jų uždedama metalinė plokštelė, kuri lengvai spaudžia sūrį.

Praėjus ne daugiau kaip 24 val. po sūdymo, prieš pradedant brandinimą sūrį galima nusausinti.

Sūrio brandinimas ir pakavimas

Brandinimo patalpoje brandinami sūriai gali būti pakuojami ne anksčiau kaip 13-ą dieną po šliužo fermento įdėjimo. Sūriai negali būti išgabenti iš įmonės nepraėjus 17-ai dienų po šliužo fermento įdėjimo, o klientams jie gali būti pateikiami ne anksčiau kaip praėjus 22-iems dienoms po to, kai buvo įdėtas šliužo fermentas.

Ryšys su geografine vietove

Ši specifikacijų dalis buvo perrašyta laikantis bendrojo dokumento struktūros (geografinės vietovės ypatumai, produkto ypatumai, priežastinis ryšys tarp geografinės vietovės ir produkto kokybės ar jo savybių) ir papildyta atsižvelgiant į dalies, susijusios su sūrio gamybos būdu ir tradicinėmis pieno gamybos ir jo perdirbimo sąlygomis, nuo kurių priklauso „Camembert de Normandie“ sūrio savybės bei geras jo vardas, patikslinimus.

Ženklinimas etiketėmis

Siekiant, kad specifikacijos atitiktų nacionalinius teisės aktus, panaikintas reikalavimas naudoti INAO logotipą. Taip pat nuspręsta patikslinti, kad sūris turi būti pažymėtas užrašu Appellation d'origine protégée arba AOP (Saugoma kilmės vietos nuoroda), o vėliau bus žymimas Europos Sąjungos AOP ženklu.

Be to, panaikinta galimybė pasirinktinai naudoti užrašus moulage à la louche (suformuota samčiu) arba fabriqué au lait cru (pagaminta iš žalio pieno). Iš žalio pieno pagamintų sūrių ženklinimui taikomos nutarimo 2007-628 dėl sūrių ir sūrio gaminių nuostatos. Kita vertus, termino „samtis“ apibrėžtis yra nevienoda, ji nėra taikoma tik SKVN sūriams, todėl nuspręsta šį užrašą iš SKVN „Camembert de Normandie“ specifikacijų pašalinti.

Nacionaliniai reikalavimai

Pridėta lentelė, kurioje nurodyti pagrindiniai „Camembert de Normandie“ sūrio tikrintini aspektai ir jų vertinimo metodas.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„CAMEMBERT DE NORMANDIE“

EB Nr.: FR-PDO-0217-01049-12.10.2012

SGN ( ) SKVN ( X )

1. Pavadinimas

„Camembert de Normandie“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kuriam taikomas 1 punkte nurodytas pavadinimas, aprašymas

„Camembert de Normandie“ yra iš žalio pieno gaminamas minkštas sūrokas sūris, kurio riebalų kiekis po visiško išdžiovinimo yra ne mažesnis kaip 45 g (100 g sūrio), o vieno sūrio bendras sausosios medžiagos svoris yra ne mažesnis kaip 115 g.

„Camembert de Normandie“ sūriui būdinga:

— 10,5–11 cm skersmens plokščio cilindro forma, ant pakuotės nurodytas grynasis svoris – ne mažesnis kaip 250 g,

— baltos spalvos pelėsių pluta paviršiuje, sudaranti baltą aksominę dangą, pro kurią gali matytis raudonos dėmės,

— dramblio kaulo–šviesaus geltono atspalvio minkštimas, visiškai subrandinto sūrio minkštimas yra glotnus ir lankstus,

— sūrokas skonis, iš pradžių pieninis ir švelnus, labiau subrandinto sūrio – stipresnis ir vaisinis.

3.3. Žaliavos (taikoma tik perdirbtiems produktams)

Nuo 2017 m. gegužės 1 d.„Camembert de Normandie“ sūriui gaminti naudojamas pienas iš ūkių, kuriuose bent 50 % melžiamų karvių bandos sudaro Normandijos veislės karvės.

3.4. Pašarai (taikoma tik gyvūniniams produktams)

Siekiant užtikrinti glaudų vietovės ir gaminio ryšį, melžiamos karvės ne mažiau kaip 6 mėn. per metus ganosi geografinės vietovės pievose. Vienai melžiamai karvei ūkyje turi tekti bent po 0,33 ha ganyklų ploto, iš kurio bent 0,25 ha pasiekiama iš melžimo vietų, taip pat 2 ha pievų vienam kukurūzų siloso, naudojamo bandos gyvulių pašarams, gamybai skirtam hektarui.

80 % karvių pašaro, išreikšto sausąja medžiaga, sudaro ūkyje paruošti pašarai. Pašarų papildų kiekis per kalendorinius metus neturi viršyti 1 800 kg vienai karvei. Specifikacijose pateikiamas leidžiamų pašarų ir maisto papildų sąrašas.

3.5. Specialūs gamybos veiksmai, atliktini nustatytoje geografinėje vietovėje

Pienas turi būti gaminamas, o sūriai gaminami, brandinami ir pakuojami tik 4 punkte nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

Sūrio brandinimo ir pakavimo veiksmai labai glaudžiai susiję su geografine vietove, todėl jie atliekami 4 dalyje nurodytoje geografinėje vietovėje. Sūriai brandinami brandinimo patalpoje, po to, jei reikia, supakavus sūrį galima brandinti papildomai.

3.7. Specialios ženklinimo etiketėmis taisyklės

Visi į prekybą pateikti SKVN „Camembert de Normandie“ sūriai žymimi atskiromis etiketėmis, kuriose nurodyta kilmės nuoroda ir pateiktas įrašas Appellation d'origine protégée arba AOP (Saugoma kilmės vietos nuoroda). Etiketėje privaloma pateikti Europos Sąjungos AOP (saugomos kilmės vietos nuorodos) simbolį.

4. Glaustas geografinės vietovės apibūdinimas

Pieno gamyba ir sūrių gaminimas, brandinimas ir pakavimas vyksta geografinėje vietovėje, kuri apima šių kantonų ar jų dalių teritorijas:

Kalvadoso departamentas

visa Bény-Bocage, Blangy-le-Château, Cambremer, Caumont-l’Éventé, Condé-sur-Noireau, Dozulé, Falaise, Honfleur, Isigny-sur-Mer, Lisieux, Livarot, Mézidon-Canon, Orbec, Pont-l’Évêque, Saint-Pierre-sur-Dives, Saint-Sever-Calvados, Trévières, Trouville-sur-Mer, Vassy ir Vire kantonų teritorija; d’Aunay-sur-Odon kantonas, išskyrus Bauquay komuną; Balleroy kantonas, išskyrus Bucéels, Chouain ir Condé-sur-Seulles komunas; Bayeux kantonas, išskyrus Nonant, Saint-Martin-des-Entrées ir Saint-Vigor-le-Grand komunas; Bourguebus kantone – Airan, Cesny-aux-Vignes, Moult ir Ouézy komunos; Bretteville-sur-Laize kantone – Grimbosq, Maizières ir Les Moutiers-en-Cinglais komunos; Cabourg kantonas, išskyrus Colombelles, Hérouvillette ir Ranville komunas; Évrecy kantone – La Caine, Curcy-sur-Orne, Goupillières, Hamars, Montigny, Ouffières, Préaux-Bocage, Saint-Martin-de-Sallen ir Trois-Monts komunos; Falaise kantonai, išskyrus Bons-Tassilly, Damblainville, Eraines, Fresnes-la-Mère, Pertheville-Ners, Potigny, Saint-Germain-Langot, Saint-Pierre-Canivet, Soumont-Saint-Quentin, Ussy, Versainville ir Villy-lez-Falaise komunas; Morteaux-Couliboeuf kantone – Bernières-d’Ailly, Courcy, Crocy, Louvagny, Le Marais-la-Chapelle, Les Moutiers-en-Auge, Norrey-en-Auge, Vicques ir Vignats komunos; Ouistreham kantone – Ouistreham komuna; Ryes kantone – Commes, Longues-sur-Mer, Magny-en-Bessin, Le Manoir, Manvieux komunos; Tilly-sur-Seulles kantone – Saint-Vaast-sur-Seulles komuna; Thury-Harcourt kantonas, išskyrus Acqueville, Cesny-Bois-Halbout, Espins, Martainville, Placy ir Tournebu komunas; Troarn kantonas, išskyrus Cagny, Cuverville, Démouville, Emiéville, Giberville, Sannerville, Touffréville ir Vimont komunas; Villers-Bocage kantonas, išskyrus Banneville-sur-Ajon, Courvaudon, Landes-sur-Ajon, Le Locheur, Maisoncelles-sur-Ajon, Le Mesnil-au-Grain, Missy ir Saint-Aignan-le-Malherbe komunas.

Ero departamentas

Visa Beuzeville kantono teritorija; Beaumesnil kantonas, išskyrus Ajou ir Gouttières komunas; Bernay kantone – Caorches-Saint-Nicolas ir Saint-Victor de Chrétienville komunos; Breteuil kantone – Cintray ir Francheville komunos; Brionne kantone – Le Bec Helloin ir Brionne komunos; Broglie kantonas, išskyrus Broglie ir Ferrières-Saint-Hilaire komunas; Cormeilles kantonas, išskyrus Fresne-Cauverville savivaldybę; Montfort-sur-Risle kantone – Appeville-Annebault, Authou, Condé-sur-Risle, Freneuse-sur-Risle, Glos-sur-Risle, Montfort-sur-Risle ir Pont-Authou komunos; Pont-Audemer kantonas, išskyrus Colletot, Fourmetot, Manneville-sur-Risle ir Saint-Mards-de-Blacarville komunas; Quillebeuf-sur-Seine kantone – Bouquelon, Marais-Vernier, Sainte-Opportune-la-Mare ir Saint-Samson-de-la-Roque komunos; Rugles kantonas, išskyrus Chéronvilliers komuną; Saint-Georges-du-Vièvre kantone – Lieurey, Noards, La Noë-Poulain, La Poterie Mathieu ir Saint-Christophe-sur-Condé komunos; Thiberville kantonas, išskyrus Barville, Bazoques, Boissy-Lamberville, Bournainville-Faverolles, Le Favril, Folleville, Giverville ir Heudreville-en-Lieuvin komunas.

Manšo departamentas

Visa Avranches, Barenton, Barneville-Carteret, Beaumont-Hague, Brécey, Bréhal, Bricquebec, Canisy, Carentan, Cerisy-la-Salle, Cherbourg, Coutances, Equeurdreville-Hainneville, Gavray, Granville, La Haye-du-Puits, La Haye-Pesnel, Isigny-le-Buat, Jullouville, Juvigny-le-Tertre, Lessay, Marigny, Montebourg, Montmartin-sur-Mer, Mortain, Octeville, Percy, Périers, Les Pieux, Saint-Clair-sur-l’Elle, Saint-Hilaire-du-Harcoët, Saint-Jean-de-Daye, Saint-Lô, Saint-Malo-de-la-Lande, Sainte-Mère-Eglise, Saint-Ovin, Saint-Pois, Saint-Sauveur-Lendelin, Saint-Sauveur-le-Vicomte, Sartilly, Sourdeval, Le Teilleul, Tessy-sur-Vire, Torigni-sur-Vire, Tourlaville, Valognes, Vesly, Villedieu-les-Poêles kantonų teritorija; Ducey kantonas, išskyrus Céaux, Courtils, Crollon ir Précey komunas; Quettehou kantonas, išskyrus Anneville-en-Saire, Barfleur, Montfarville, La Pernelle, Réville, Sainte-Geneviève ir Valcanville komunas; Saint-James kantone – Hamelin, Saint-Aubin-de-Terregatte, Saint-Laurent-de-Terregatte ir Saint-Senier-de-Beuvron komunos; Saint-Pierre-Eglise kantonas, išskyrus Clitourps, Gatteville-le-Phare, Gouberville, Néville-sur-Mer ir Tocqueville komunas.

Orno departamentas

Visa Athis-de-l’Orne, Briouze, Carrouges, Domfront, Écouché, Exmes, La Ferté-Frênel, La Ferté-Macé, Flers, Gacé, Juvigny-sous-Andaine, Le Merlerault, Messei, Mortrée, Passais, Putanges-Pont-Ecrepin, Tinchebray, Vimoutiers kantonų teritorija; Aigle kantonas, išskyrus Aube, Irai, Saint-Martin-d’Ecublai, Rai ir Vitrai-sous-l’Aigle komunas; Alençon kantonai, išskyrus Colombiers, Cuissai, Lonrai komunas; Argentan kantonai, išskyrus Commeaux, Occagnes, Sévigny komunas; Bazoches-sur-Hoëne kantone – Bure, La Mesnière, Saint-Aubin-de-Courteraie, Saint-Ouen-de-Sécherouvre ir Soligné-la-Trappe komunos; Courtomer kantone – Brullemail, Courtomer, Ferrières-la-Verrerie, Godisson, Le Plantis, Saint-Agnan-sur-Sarthe, Saint-Léonard-des-Parcs, Tellières-le-Plessis komunos; Longny-au-Perche kantone – Monceaux-au-Perche ir Saint-Victor-de-Réno komunos; Le Mêle-sur-Sarthe kantonas, išskyrus Aunay-les-Bois, Boitron, Essay ir Menil-Erreux komunas; Mortagne-au-Perche kantone – Feings komuna; Moulins-la-Marche kantonas, išskyrus Bonnefoi, Les Genettes ir Les Aspres komunas; Pervenchères kantone – Barville, Coulimer, Parfondeval, Pervenchères, Saint-Julien-sur-Sarthe, Saint-Quentin-de-Blavou ir Vidai komunos; Rémalard kantone – Boissy-Maugis komuna; Sées kantonas, išskyrus Aunou-sur-Orne, Neauphe-sous-Essai ir Sées komunas; Tourouvre kantone – Autheuil, Bivilliers, Bubertre, Champs, Lignerolles ir Tourouvre komunos; Trun kantonas, išskyrus Bailleul, Brieux, Fontaine-les-Bassets, Guêprei ir Villedieu-les-Bailleul komunas.

5. Ryšys su geografine vietove

5.1. Geografinės vietovės ypatumai

„Camembert de Normandie“ geografinė vietovė apima trijų Žemutinės Normandijos departamentų (Kalvadoso, Manšo ir Orno) teritorijas, taip pat Ero departamento vakarinę dalį. Šiai teritorijai būdingas jūrinis klimatas ir kraštovaizdis su gausiomis giraitėmis, tankiu vandens telkinių tinklu ir su juo susijusiomis gausiomis pelkėmis.

Šis sūrių tradicijas turintis regionas buvo trijų pagrindinių Normandijos sūrių rūšių („Livarot“, „Pont l’Évêque“ ir „Camembert“) lopšys. Jame išsivystė aktyvi minkštų sūrių ir jam būdingų pieno produktų gamyba. Pieno produktų ypatybes lemia ir atitinkama karvių veislė (Normandijos), ir jų šėrimo sąlygos: karvės daugiausia ėda žolę ir per metus ganyklose praleidžia ne mažiau kaip 6 mėn.

5.2. Produkto ypatumai

„Camembert de Normandie“ pavadinimas yra kilęs nuo Camembert kaimelio, esančio apie trisdešimt kilometrų nuo Lizjė. Pirmieji rašytiniai duomenys siekia XVII a., juose pateikiamos užuominos apie puikius sūrius, kurie dar „balti“ būdavo parduodami sūrių brandintojams. Antrojoje XIX a. pusėje, plėtojantis pirmosioms šiuos sūrius gaminančioms sūrio gamykloms, šis sūris labai išpopuliarėjo, mat dėl geležinkelių tinklų buvo galima jį išvežioti po miestus.

XX a. pradžioje ir per Pirmąjį pasaulinį karą, kai sūrių gamintojai stengėsi kamambero sūriais aprūpinti Prancūzijos kariuomenę ir patenkinti visos šalies mastu išaugusią paklausą, jis ypač išgarsėjo. Šios paklausos akivaizdoje vis daugėjo gaminių, vadinamų kamamberais, gaminamų įvairiose vietose, tačiau Prancūzijoje kaip saugomos kilmės vietos nuorodą galiausiai leista vadinti tik „Camembert de Normandie“ sūrį, kurį gaminant išlaikomas ryšys su Normandijos teritorija ir tradiciniais gamybos būdais – žalio pieno vartojimu, dėjimu į formą dalimis, savaiminiu nuvarvinimu ir t. t.

„Camembert de Normandie“ sūris plačiai žinomas dėl savo unikalios plokščio cilindro formos, baltos spalvos pelėsių plutos, dėl dramblio kaulo–šviesaus geltono atspalvio, glotnaus ir lankstaus minkštimo, sūroko, iš pradžių pieninio ir švelnaus, o labiau subrandinus – stipresnio ir vaisinio skonio.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Camembert de Normandie“ vietovės ir jo savybių ryšį įrodo gamtinės aplinkos sąlygos, kurios palankios žolei augti, ir Normandijai būdingos gyvulininkystės tradicijos, su kuriomis siejama sūrių gaminimo patirtis, išplėtota dėl to, kad „Camembert“ sūris pirmiausia pradėtas gaminti Normandijoje.

Čia gaminamas pienas pasižymi tam tikromis specifinėmis savybėmis dėl to, kad karvės dėl švelnaus klimato ir gausios žolės nuo kovo iki lapkričio mėn. paprastai ganomos ganyklose, be to, naudojamos Normandijos veislės karvės, kurios jau daugiau kaip šimtmetį auginamos šiame regione dėl sūrių gamybai tinkančio pieno. Šis pienas turtingas baltymų, o jo puikus tinkamumas sūrių gamybai leidžia gauti tvirtą rūgpienį, kuris gali būti formuojamas dideliais gabalais ir lengvai nuvarva.

Sūrių gamybos patirtis įgyta laikantis griežtų tradicijų (gyvulių šėrimo, melžimo higienos, žalio pieno panaudojimo, dalinio pieno nugriebimo, šliužo fermento dėjimo talpoje, dėjimo į formą dalimis, savaiminio nuvarvėjimo ir t. t.), o tai leidžia puikiai išnaudoti šios vietovėje pagaminto pieno savybes.

Nuoroda į paskelbtą specifikaciją

(Reglamento (EB) Nr. 510/2006 (4) 5 straipsnio 7 dalis)

https://www.inao.gouv.fr/fichier/CDCCamembertdeNormandie.pdf

(1) OL L 343, 2012 12 14, p. 1.

(2) Pakeistas Reglamentu (ES) Nr. 1151/2012.

(3) Žr. 2 išnašą.

(4) Žr. 2 išnašą.